
Karin Baine

Saltvannskyss

Oversatt av Stine Langtangen


Karin Baine bor i Nord-Irland sammen med ektemannen, to sønner og en stor samling notatbøker. Morens og bestemorens store boksamlinger inspirerte henne til å lese og ga henne en drøm om en dag å bli Harlequin-forfatter. Nå kan hun fortelle folk at hun har fått seg en ekte jobb.


Til D. Klem. 

Sophie Blythe var et grusomt, forferdelig menneske. Hvis ikke, ville vel ikke kvinnen hun hadde takket ja til å ta vare på under dette fantastiske cruiset, nå sitte på legevakten om bord med drypp i armen?

«Jeg er så lei for det, Edith. Det er min feil at du har havnet her. Jeg burde passet bedre på deg.»

«Tull og tøys. Jeg er syttiåtte år gammel. Jeg er ansvarlig for mine egne handlinger», insisterte hun, om enn noe spakt, fra der hun lå i sykesengen.

«Men du tok meg med fordi jeg skulle passe på deg.» Hittil hadde hun ikke gjort en spesielt god jobb. De hadde gått om bord i Barcelona for tre dager siden, og befant seg allerede på sykestua.

Siden hun arbeidet fulltid på et pleiehjem, var det bokstavelig talt Sophies jobb å passe på de eldre og uføre. Hun hadde bare tatt seg fri fordi naboen hennes hadde spurt om hun ville bli med henne på denne reisen. Siden hun hadde problemer med å komme seg rundt, trengte Edith noen til å hjelpe seg, og Sophie hadde mer enn gjerne takket ja for å komme seg litt unna hjemstedet etter bruddet med Ryan. Et cruise i Middelhavet skulle gjøre dem begge godt. Men turen hadde ikke begynt så bra.

Edith lot hånden gli over det rene, hvite lakenet til hun fant Sophies hånd. «Det er en velsignelse at du er med. Jeg ville ikke fått sett halvparten av det jeg har gjort hvis ikke du hadde passet på meg og organisert all transport. Det er ikke din feil at denne dumme, gamle damen sovnet i solen på balkongen. Ikke bekymre deg.»

Påminnelsen om eventyrene de hadde hatt før reisefølget hennes hadde blitt syk, fikk Sophie til å smile. De hadde blitt overveldet av alt bråket og alle menneskene i Barcelona da de utforsket Las Ramblas på jakt etter suvenirer.

Etter det hadde de tatt en sightseeingbuss og kjørt forbi alle de kjente designerbutikkene og sett Gaudis fantasiliknende arkitektur. Hun hadde gledet seg over de skvatrende parakittene høyt oppe i trekronene og synet av alle de dekorative figurene i de majestetiske vannfontenene, før de måtte om bord på skipet igjen.

«Pompeii var litt av en opplevelse, synes du ikke?» De hadde gått sammen i ruinene av Pompeii, både overveldet av at mosaikken og maleriene i noen av bygningene fremdeles kunne skimtes, og alvorlige da de hadde sett kroppsformede avstøpninger, frosset i tid etter Vesuvs utbrudd.

«Ja. Og Napoli var heller ikke som forventet. Alle de fargerike scooterne og de italienske politimennene … puh!» Ediths humor hadde gjort turen så mye morsommere og hadde avledet Sophie fra alle tanker om situasjonen hjemme i England.

Det å våkne opp og åpne gardinene mot en ny havn hver morgen, var akkurat et slikt eventyr Sophie hadde tenkt at hun trengte for å komme seg til hektene igjen.

Dette bohemske livet passet henne utmerket. Hun hadde levd slik i tjueårene også. Så fort hun ble ferdig med sykepleierstudiene, hadde hun reist jorden rundt og brukt utdannelsen og ferdighetene sine til å få jobb der hun kunne finne det. Hun klarte ikke slå seg til ro et bestemt sted, det var noe hun hadde arvet fra foreldrene sine. Faren hadde drømt om å bli rockestjerne, og hadde ikke ønsket å gi opp utelivet og nattklubber bare fordi han hadde gjort en kvinne gravid.

Han hadde ikke skremt moren bort fra dårlige mannevalg av den grunn. Han var bare én i rekken av mange ungkarer hun fulgte etter fra by til by, hoppende fra forhold til forhold i håp om å finne varig kjærlighet. Det var ikke de beste betingelser for en trygg og stabil barndom. Eller rollemodeller. Sophie hadde aldri opplevd et vanlig familieliv. Hun visste ikke engang hvor noen av dem befant seg for øyeblikket.

Hvis det ikke hadde vært for Ryan, ville hun kanskje fremdeles flyttet rundt fra sted til sted. Men da hun møtte ham i Thailand, falt hun pladask for ham. Han overtalte henne til å komme hjem til England og slå seg til ro. Det var noe man var ment å gjøre for den man elsket. Men hun angret på den avgjørelsen. Hjemmelivet i Kent knuste livsgnisten hennes, og fikk henne til å føle seg fanget og ikke til stede. Kanskje hun var like rastløs som faren, likere ham enn hun først hadde trodd.

Ryan ønsket seg et vanlig liv, og hun forsøkte å være den partneren han skulle dele det livet med. De hadde elsket hverandre. Hun hadde bare ikke innsett at den eventyrlystne Ryan hun hadde møtt i Phuket, bare var et engangstilfelle. At det etterpå betydde at de måtte gi opp reisene til fordel for huslån og et fast arbeid ute på landet, for langt unna London og det bylivet hun hadde vokst opp med.

Etter tre år sammen fortalte hun ham hvor fanget hun følte seg, og presset ham for at de måtte finne på noe for å gjøre livet spennende igjen. Han innrømte at forholdet deres hadde blitt noe satt, og da begynte hun å drømme om at de kunne flytte fra forstedene og ta en reise til Himalaya eller på kajakktur i Patagonia.

Det Ryan tenkte, var at han kunne stikke til Las Vegas og gifte seg med kollegaen sin fra banken, og gå fra Sophie slik at hun ble sittende igjen i et liv hun aldri hadde ønsket seg. Han hadde visstnok bare «fulgt hjertet». Hun ante ikke hvor lenge Ryan hadde vært utro med den andre kvinnen før han fant ut at det var henne han ville dele livet med, men det måtte være kortere enn den tiden Sophie hadde kastet bort på ham. Nå, såret og langt nede, visste hun ikke hva hun skulle gjøre eller hvor hun skulle dra.

Heldigvis hadde Edith forbarmet seg over henne og kastet en livbøye til henne. Hun mistenkte at det generøse tilbudet var like mye for hennes skyld som den kjære naboens. Det var synd hun da ikke klarte å gjøre denne jobben bedre.

«Jeg er snart på beina igjen», forsikret hun Sophie.

«Det må du. Roma er neste by på reiseruta. Vi har ikke sett Colosseum eller Trevi-fontenen enda.» Edith var ikke døden nær, men hun ville gjerne se Italia og Frankrike igjen før hun ble for dårlig til å reise mer. Nå var det fare for at den planen ikke ble noe av, og Sophie skammet seg.

«Jeg kan fremdeles få med meg de turene, ikke sant, doktor?» spurte Edith legen som tok hånd om henne.

Sophie hadde vært så panikkslagen da de først hadde kommet til legevakten at hun ikke hadde enset noe annet enn Edith. Da hadde den eldre damen blitt tatt med til ulike tester mens Sophie hadde blitt sittende igjen ute i resepsjonsområdet. Nå kunne hun imidlertid se hvorfor noen av de ansatte fikk stjerner i øynene når de snakket om denne legen.

Doktor Luciano Montavano var italiensk, i hvert fall ifølge flagget på merket festet til uniformen hans. Det merket var det eneste som røpet at han var lege. Kledd i hvitt så han ut som hvilken som helst annen offiser om bord. Bare mye kjekkere.

Sophie ble som regel mer tiltrukket av personligheten enn utseendet. Til tross for at hun åpenbart ikke alltid valgte rett, betydde ikke det at hun ikke kunne sette pris på en kjekk mann eller en fantastisk kropp.

Hun var 1,75 cm høy selv, men han raget allikevel høyt over henne. Han var slank og solbrun og håret var nesten like svart som øynene hans, bortsett fra de få, grå hårene i tinningen. Det var nesten som om han hadde blitt ansatt for at passasjerene på cruiset skulle få noe pent å se på.

Sophie skjennet på seg selv fordi hun lot seg distrahere av noe så overfladisk som noens utseende, og tenkte på Edith i stedet, som nå måtte utholde en sykepleiers flerfoldige forsøk på å få satt en nål i armen hennes.

«Vil du at jeg skal gjøre det for deg? Jeg er også sykepleier.» Hun la merke til den skarpe tonen i stemmen, men Edith hadde allerede vært gjennom så mye at hun ikke trengte noen som stakk henne slik i armen.

«Det er jeg også, ellers takk», sa sykepleieren med amerikansk aksent og med et stramt smil.

«Mrs. Fields er svært dehydrert etter å ha kastet opp, og da er det vanskelig å finne en passende vene», fortalte den italienske doktoren.

Hun var selvsagt klar over det, men hun ville bare hjelpe til. Hun hadde tross alt ikke vært der den kvelden Edith hadde trengt henne aller mest. Hvis hun bare hadde banket på eller ropt, kunne Sophie ha gjort noe for å hente hjelp tidligere. Men Edith hadde i stedet bestemt seg for ikke å bry noen og vært syk og alene hele natten, helt til Sophie hadde ringt for å spise frokost sammen.

«Sånn ja.» Amerikaneren klarte omsider å få nålen riktig og smilte triumferende.

«Jeg vil sette drypp først og deretter ta noen flere prøver når hun er re-hydrert.» Doktor Montavano snakket med sykepleieren mens Sophie lyttet så godt hun kunne. Hun likte ikke å bli holdt utenfor siden hun hadde fortalt dem at hun også var sykepleier, i tillegg til å være Ediths følge.

«Har du sjekket blodsukkeret hennes?» Hun stilte spørsmålet rett til doktoren. Hun visste om standardprosedyrene og ville forsikre seg om at de også ble fulgt her. De befant seg kanskje på et skip midt ute på havet, men hun forventet allikevel at Edith skulle få samme medisinske behandling som om hun hadde vært på land.

«Ja.» Han lød trett. Synd for ham. Hun skulle være en plage helt frem til hun var sikker på at Edith hadde det bra.

«Hva med natriumnivået, elektrolyttbalansen og nyrefunksjonen? Har dere laboratoriefasiliteter til å undersøke slikt her om bord?»

«Vi passer på Mrs. Fields så godt vi kan.»

«Men jeg er ikke sikker på om det er godt nok.» Ikke at de hadde noe annet valg, men hvis hun lot dem forstå at hun visste hva hun snakket om, ville de i hvert fall vite at de ikke kom til å slippe unna med noe annet enn den aller beste behandlingen av Edith.

«Sophie, de gjør så godt de kan. Ikke vær bekymret, er du snill.» Edith forsøkte å berolige henne, men det var bare naturlig å være bekymret når de var så langt hjemmefra og langt fra sykehusene de ellers tok for gitt.

«Så lenge det går bra med deg, det er det som betyr noe.» Hun ville ikke gjøre Edith opprørt, hun måtte rett og slett la de andre gjøre det de skulle. Men hun kom uansett til å holde et våkent øye med dem.

«Må jeg bli værende over natten, doktor?»

«Det ser dessverre slik ut, Mrs. Fields.» Den aksenten ble for mye av det gode. Han overdrev vel? Han snakket sikkert alltid slik med de kvinnelige turistene for å egge dem.

«Vi vil holde et øye med deg.»

Sophie fnyste. «Jeg skal bli her hos deg, Edith, mens du er her til observasjon», sa hun og rettet på doktorens klønete formulering.

«Jeg er redd det ikke er mulig, Ms. …» Han sto med hendene bak på ryggen og ventet på at hun skulle presentere seg selv.

«Blythe. Sophie Blythe.»

«Sophie.» Han smakte på navnet hennes og smilte så hun rødmet.

Dette var latterlig.

«Jeg er redd vi ikke har plass nok til at du kan bli værende.»

«Jeg kan bare sitte her jeg sitter.» Hun satte seg ned på den ukomfortable plaststolen ved siden av sengen.

En rynke kom til syne i doktorens ellers plettfrie utseende. «Du kan bare være her når det er visitt-tid. Som du ser selv, er ikke dette et stort sted. Det er mulig vi vil trenge plassen til noe akutt.»

«Jeg trodde dette var noe akutt.»

En bjelle ringte ute i korridoren.

«Det betyr dessverre at visittiden er over for denne gang.» Sykepleieren gadd ikke engang å snu seg rundt for å se på Sophie, men konsentrerte seg om Ediths drypp. Hun trengte ikke snu seg for at Sophie skulle vite at hun helt sikkert så lettet ut over endelig å bli kvitt henne. Hvis rollene hadde vært byttet om, ville ikke Sophie likt det hvis noen hadde lagt seg i hennes arbeid heller.

«Når kan jeg komme tilbake?» Hun ville ikke klage eller være irriterende, men Edith hadde betalt mange penger for at Sophie skulle få være sammen med henne. Hvis de ikke hadde hatt hver sin lugar, kunne de kanskje ha sluppet alt dette. Slik det var blitt nå, kunne Sophie bare holde henne med selskap under behandlingen.

«Neste visittid er fra klokken tre til seks i ettermiddag.» Han la hånden på ryggen hennes og forsøkte å geleide henne vennlig til døren.

Sophie strittet imot. «Vent, kaster du meg virkelig ut?»

Smilet hans fikk henne til å ville tråkke ham på foten. «Du kan komme tilbake klokken tre.»

«Hva skal jeg gjøre frem til da?»

«Legg deg ved bassenget, drikk noen cocktailer, gå og dans og gjør alle de tingene jeg skulle ønske jeg kunne gjøre nå. Du er ung. Gå og ha det moro.» Edith vinket til henne og sa seg enig med de andre.

«Bestemoren din har helt rett.»

Sophie himlet med øynene over hvordan hun ble overkjørt.

«Gå nå, nyt ferien din.»

«Jeg er ikke på ferie», protesterte hun idet han skjøv henne ut gjennom døren og ned korridoren.

«Miss … Sophie, vennen din trenger hvile. Mye hvile. Men det virker som om du kan trenge å ha litt fri. Det er gratis mat og drikke om bord. Du kan se et show mens du venter. Du trenger ikke bekymre deg. Mrs. Fields er i trygge hender.» De samme hendene førte henne gjennom resepsjonen og etterlot Sophie fresende av indignasjon da han lukket døren bak henne.

«Jeg kommer tilbake», ropte hun gjennom den lukkede døren før hun innså at det hørtes ut som en trussel. «Til visittiden. Etterpå.»

Ingen svarte henne. Hun forsøkte å åpne døren en siste gang, men den var stengt. Lappen på veggen ba besøkende om å ringe på forhånd for å få tilgang utenom de vanlige tidene, noe hun ikke trodde doktoren ville gi henne.

Den lange korridoren var tom bortsett fra en vareautomat hvor man kunne kjøpe enkle, medisinske nødvendigheter som plaster og sårvask for de som skadet seg utenom åpningstidene. Det slo henne hvor stille det var på denne delen av skipet. Et bevisst valgt sted, antok hun, slik at pasientene kunne få fred fra all festivitasen. Men det betydde også at det ikke var noe her for henne å gjøre før hun kunne besøke Edith igjen. Det fantes ikke engang en stol å sitte på her.

Hun gikk lenger inn i skipet og hilste på stuerter som løp inn og ut av kabinene, ryddet og redde opp mens gjestene var borte og nøt underholdningen om bord.

Heisene fraktet folk mellom de ulike dekkene, så Sophie tok trappene. Glade familier og par kledd for bassengtid eller en stund på soldekket gikk inn sammen med henne, og hun fulgte med dem opp til det øverste dekket.

Hun blunket da hun kom ut i det skarpe solskinnet og følte solstrålene varme mot huden. Alle sansene ble vekket, og den høye musikken, synet av den dansende folkemengden og lukten av klor, solkrem og mat ble nesten for mye av det gode. Edith foretrakk å sitte i en av de bedre restaurantene nedenfor dette dekket. Magen hennes rumlet og fortalte henne at hun ikke hadde spist lunsj.

Kanskje hun kunne tillate seg å sette seg i en av solstolene sammen med alle de andre og spise litt. Kanskje hun til og med kunne unne seg en av de frosne cocktailene som så vidunderlig gode ut. Det kunne nok hjelpe henne å komme seg etter denne dagen og til å glemme Deliciano Luciano, som hadde fått blodet til å strømme raskere i årene hennes helt uten å forsøke på det.

*

Luciano så på den ristende døren og hørte miss Blythe rope utenfor. Han smilte skjevt. Han burde ikke like det eller synes denne Sophie var spennende. Han hadde vært åtte måneder til sjøs som cruiselege, og hele denne tiden hadde han klart å holde en profesjonell avstand mellom seg selv og passasjerene. Og han foretrakk å fortsette med det.

Han snudde seg og skyndte seg tilbake til pasienten sin og tryggheten i undersøkelsesrommene.

«Beklager, Mrs. Fields. Nå lar vi dette dryppet gjøre sitt, og så sjekker vi deg igjen senere.»

«Ja, doktor.»

Det var slik han ville ha det. En medgjørlig pasient. Noen ganger måtte de håndtere personer som hadde drukket for mye alkohol, og hvis de var for uhåndterlige, måtte de tilkalle sikkerhetsvaktene. I ekstreme tilfeller ville de bli bedt om å forlate skipet, og ferien deres ville være over. Han var kongen av dette skipet og var absolutt ikke vant til at noen utfordret ham. Derfor var det vanskelig å få rebelske Sophie ut av tankene.

«Jeg er sikker på at du ble glad da du kunne lukke døren etter henne», hvisket Patrice, sykepleieren som hadde vært der hele tiden.

«Hun er åpenbart svært bekymret.» Han ville ikke unnskylde henne, men han ville heller ikke snakke stygt om henne når hun ikke var her. Han hadde tidligere også krevd å få være til stede når et kjært familiemedlem hadde fått behandling. Mange ganger, faktisk.

Hver gang Renata hadde mistet et av de elskede barna deres, og da hun til slutt hadde fått blodforgiftning, hadde han vært der og tatt ut sin smerte på de folkene som også forsøkte å hjelpe kona hans. Han burde visst bedre, og hadde alltid beklaget etterpå, men det hjalp ham å forstå Sophies frustrasjon. Det han ikke forsto, var hvorfor han hadde lagt merke til henne. Etter Renata hadde han ikke så mye som sett to ganger på en annen kvinne. Til morens store fortvilelse.

«Du er jo den kjekke gutten min, Luciano. Jeg vet du elsket Renata svært høyt. Det gjorde vi alle. Men du fortjener å bli lykkelig igjen», sa hun før han reiste ut.

Det hun mente var at han fortjente en ny mulighet til å få en familie. Hun ønsket seg flere barnebarn, og det var også en av grunnene til at hun ønsket å se ham gift igjen.

Han følte seg presset til å møte en ny kvinne, til tross for at det bare var to år siden han hadde mistet kona. Foreldrenes ekteskap var forbildet for resten av familien. De hadde vært kjærester siden ungdommen, giftet seg unge og fått fire barn – alt mens de drev sin egen vingård. Det var oppskriften på et godt liv, og både han og søsknene hans ville oppleve det samme.

Det var bare han som hadde feilet så langt. Til og med lillebroren hadde forlovet seg, og nå hadde forventningene til Luciano blitt uutholdelige. Det var også ille fordi hans eget hus føltes så tomt og ensomt uten Renata ventende på ham hjemme. Han hadde mistet henne så altfor tidlig, og også drømmen deres om en familie.

Det var derfor han hadde sluttet som familielege og begynt et nytt liv som lege på et cruiseskip – hvor forhold mellom de ansatte ikke var velansett og han kunne gjemme seg bort på sykestua. Han tilbrakte dagene og nettene med å sove og jobbe, og det hadde han vært fornøyd med. Han eksisterte bare, og trengte ikke tenke på livet utenfor jobben. Han ville ikke ha en ny kone. Ikke hvis det betydde at han måtte føle den samme smerten igjen når hun forsvant fra livet hans. Det var bare så vidt han hadde overlevd å miste kona og barna, for de hadde betydd alt for ham.

Det passet ham godt å bare la tiden gå og følge med, uten press om å finne noen ny. Og slik hadde denne jobben tillatt ham å leve. Så hvorfor skulle han da plutselig huske alle detaljene fra dette følelsesladde møtet med denne ene gjesten? Det lange, mørke håret hennes, de glitrende blå øynene og fregnene på de bare skuldrene, hvor solen hadde vært heldig nok til å få røre ved huden hennes.

Det var urovekkende å bli rykket ut av den behagelige tralten han hadde fått her. Derfor ville Mrs. Field og reisefølget hennes bli hans førsteprioritet. Deretter kunne han gi slipp på dem begge og la dem feriere videre mens han vendte tilbake til egne, faste rutiner alene.

I gode gamle dager ville ikke Sophie ha tenkt seg om to ganger før hun hadde lagt seg ned ved et basseng for å drikke deilige drinker.

Men det var før Ryan. Han hadde vært en verdifull lærepenge for en som trodde hun hadde klart det som foreldrene ikke hadde greid, ved å slå seg til ro med én person hele livet. Ikke så nyttig for en som forsøkte å slappe av. Takket være ham, klarte hun ikke å slå av den delen av hjernen som bekymret seg over stakkars Edith.

«Drinken din, ma’am.» En servitør – Carlo, sto det på navneskiltet hans – dukket opp og holdt frem et brett.

«Åh, tusen takk.» Til tross for nølingen, hadde Sophie bestemt seg for å følge Ediths råd og i hvert fall forsøke å ha det hyggelig. Og hun hadde begynt med de gratis drikkevarene.

«Du vet at vi har en singel-klubb for passasjerer som reiser alene? Jeg tror de skal ha disko i kveld. Det er mange andre single her om bord som du kan møte.» Den ærlige servitøren var så overhyggelig at hun måtte forsøke å ikke bli fornærmet, og det til tross for at han bare var noen få år yngre enn henne og allikevel syntes synd på henne.

«Det går bra. Jeg reiser ikke …»

«Du trenger ikke skamme deg. Alle er litt nervøse i begynnelsen, men tro meg, etter hvert vil dette cruiset bli til ditt livs opplevelse.»

Hun kunne ikke gjøre annet enn å smile søtt og nippe til drinken, og håpe at den ville slukke brannen i magen. Det var ikke Carlos feil at han hadde tråkket på en øm tå. Hun visste ikke selv at hun fremdeles var så plaget av bruddet. Hun savnet ikke Ryan, det var ikke det som var problemet. Det var det å se hvordan alle andre ble par og koste seg på ferie, som minnet henne om at hun var alene. Tidlig i tjueårene hadde verden ligget foran føttene hennes. Hun skulle ønske hun var den personen nå.

«Kan jeg bringe deg noe annet?»

En usynlighetskappe?

Den oppmerksomme Carlo ventet på ytterligere beskjeder, og hun lurte på hvor mange ensomme kvinner som spurte ham i løpet av ferien. Eller rettere sagt hvor mange han faktisk takket ja til.

«Nei, ellers takk. Jeg har alt jeg behøver.»

Hun hevet glasset, som var fullt av irsk likør, vodka, iskrem og sjokoladesaus. Det var mer dessert enn en drink, men hvis man kalte den en cocktail, ble det sikkert færre kalorier i den.

Så fort hun ble alene igjen, ble det litt lettere å slappe av. DJ-en spilte musikk, og folk svingte seg på dansegulvet.

Sophie løsnet på halterneck-toppen og tok av seg shortsen for å sole seg slik alle andre gjorde, takknemlig over at hun hadde pakket ned et par bikinier helt i siste liten. Hun tok på seg solbrillene, senket ryggen på solstolen og strakte på seg. Med iskremdrinken og tallerkenen med mat hun hadde hentet fra buffeen, hadde hun alt hun trengte. Det tok ikke lang tid før stresset begynte å svinne hen og møtet med doktor Montavano bare virket som en vond drøm.

*

«Ehem.»

Sophie våknet litt senere av at noen sto ved siden av henne og kremtet. Det var lett å forstå hvorfor Edith hadde sovnet i varmen. Heldigvis hadde Sophie hatt vett nok til å ta på seg solkrem denne morgenen.

«Ehem.»

Kremtingen hørtes nærmere nå, og deretter falt en stor skygge over henne og stengte for solen. Hun tok av seg solbrillene for å se bedre. Det var sikkert overoppmerksomme Carlos, allerede i gang med å matche de enslige passasjerene. Hun var ikke her for å feste og ha det moro, og fem minutter alene i solen betydde ikke at det nå var fritt frem for alle menn om bord.

«Jeg vil virkelig bare være alene. Jeg har nettopp kommet ut av et smertefullt forhold og er bare interessert i et kjærlighetsforhold til meg selv.» Det hørtes sikkert egoistisk ut, eller som om hun delte for mye med noen hun ikke kjente, men det var bedre at hun var tydelig.

«Det var fint å vite, og jeg beklager at jeg forstyrrer … egenpleien av egenkjærligheten din, men jeg må snakke med deg.»

Hun gjenkjente aksenten og det klønete valget av ord.

Da så hun at det var den italienske legen.

«Beklager, jeg visste ikke at det var deg. Jeg hadde en ivrig servitør her tidligere som forsøkte å få meg med i De ensomme hjerters klubb.» Hvorfor ble alle ordene feil? Uansett hadde hun fått ham til å smile skjevt.

«Vi forsøkte å gå til lugaren din først.»

«Alle sa jeg skulle gå og slappe av, så da gjorde jeg det.» Mens hun forsøkte å rettferdiggjøre handlingene sine, tok hun også på seg shortsen, fullstendig klar over at hun lå i en liten, gul bikini.

«Mrs. Fields har fått ytterligere problemer.» Nå var han helt alvorlig i ansiktet, og det fikk Sophies hjerte til å slå fort og hardt.

«Hva er det som har skjedd? Går det bra med Edith?» Hun dro toppen over hodet, klar til å gå med det samme.

«Det går bra med henne, men det er fint om du kan bli med til klinikken for å diskutere den videre behandlingen.» Han så like ukomfortabel ut som hun følte seg der hun fomlet med snorene på toppen.

«La meg hjelpe deg.»

Før hun rakk å protestere, strøk de varme hendene hans over nakken hennes og bandt sammen de korallfargede stroppene.

«Takk», sa hun hest, plutselig tørr i halsen.

«Det ble ikke for stramt?»

«Nei. Takk.» Hun klarte ikke se på ham før hun sluttet å rødme.

Hun samlet sammen tingene sine og sto med ryggen mot ham til hun våget å møte blikket hans igjen. Til eieren av de sterke, trygge hendene.

Hun tenkte på Edith og på hva som kunne ha hendt, men en liten del av henne tenkte også på hvordan doktoren påvirket henne. Kanskje Carlo hadde rett og hun hadde vært alene for lenge.

*

Luciano følte seg varm, og det var ikke bare fordi han sto i solen i full uniform. Han gikk sjelden ut på dekk, og særlig ikke sammen med passasjerene. Han pleide heller ikke å melde seg som frivillig til å lete etter et familiemedlem. De kunne ha ropt henne opp over høyttaleren, men nei, han ville gi henne nyhetene personlig. Gudene måtte vite hvorfor. Hun kom sikkert til å bli rasende på ham siden det var han som hadde tvunget henne til å forlate sykestua.

Han tok fullt ansvar for den beslutningen, og for hva Ms. Sophie hadde å si om den saken.

Hvis det hadde vært hele sannheten, ville han ikke stått her og svettet ved synet av den lille bikinien. Heller ikke styrtet til for å hjelpe henne med å dekke seg til eller berørt huden hennes.

Han klarte ikke forklare hvorfor han ble så nervøs rundt henne. Han var lege og vant til å se kvinnekropper i alle aldre og fasonger uten å la seg merke med det utover hvilke plager de kom til ham med. Men Sophie var annerledes, og han slet med å gjenvinne fatningen.

Han så henne rulle sammen håndkleet og ta på seg sandalene. «Okay, la oss gå.»

Han nikket kort og gikk mot heisen sammen med henne.

«Buenos dias.»

«Bonjour, Capitaine.»

«Hei, der.»

Da de ventet på heisen, ble Luciano hilst på av gjester fra ulike nasjonaliteter. Han svarte et «Buongiorno» til dem alle.

«Capitaine», ertet Sophie med et hevet øyenbryn.

Han holdt blikket på det elektroniske displayet og så numrene stige sakte mot deres dekk. For sakte.

«Det er uniformen. Det skjer hele tiden.»

«Og du retter selvsagt ikke på dem.»

Han trykket på knappen igjen selv om det ikke ville få heisen raskere til dem.

«Jeg gjorde det til å begynne med. Uniformen gjør folk forvirret, og jeg vil ikke gjøre dem forlegne når de bare sier hei.» Hun trengte ikke vite om selfiene noen av passasjerene ville ta med ham. Det spilte ingen rolle. De ville bare ha et suvenir-bilde av en mann i uniform, og det var en av grunnene til at han ikke pleide å gå opp hit.

Så fort heisen kom og flere soltilbedere gikk ut av den, gikk Luciano inn. Han ventet bare så vidt til Sophie var innenfor døren før han trykket på knappen til riktig etasje slik at ingen flere forhåpentligvis rakk å smette inn.

«Hva har skjedd med Edith? Det må være noe alvorlig siden det er du som kommer for å hente meg.»

Akkurat nå spilte det ingen rolle om de hadde begynt feil, nå måtte han være profesjonell. Han hadde håpet hun ville vente til de kom frem til sykestua. Der hadde han i hvert fall en slags autoritet.

«Jeg ville beklage at jeg var litt brå tidligere. Jeg forstår at du er personlig involvert i pasienten.»

«Edith.»

«Edith. Selv om vi har klart å gi henne væske og rehydrere henne, har hun fremdeles høyt blodtrykk.»

«Men det er vel ikke så uvanlig etter å ha vært dehydrert, er det vel?»

Igjen demonstrerte Sophie sin egen kunnskap om situasjonen. Hvis man ble dehydrert, kunne hormonet vasopressin komme ut i blodet hvis natriumnivåene falt på grunn av for lite væske i kroppen. For mye vasopressin kunne få blodårene til å trekke seg sammen og dermed gi høyt blodtrykk. Han hadde sett det mange ganger i løpet av de siste månedene. Det var derfor han visste at noe var galt nå.

«Nei, men siden hun er så gammel som hun er, vil jeg ikke ta noen sjanser. Vi vil fortsette å overvåke henne.»

«Men hvis dere ikke får det under kontroll, kan det gå over til noe mer alvorlig, som et hjerteinfarkt eller et slag. Det er dette jeg var bekymret for. Jeg visste jeg burde blitt værende hos henne, men nei, dere visste best …» Ulikt de andre turistene, ble hun ikke imponert av uniformen eller skremt av stillingen hans. Hun rettet seg opp. Høy nok til å være modell, men ikke så høy som ham. Men hun var en verdig motstander, til tross for at de egentlig var på det samme laget.

«Du kan ikke gjøre noe mer for henne enn det vi allerede har gjort.»

«Jeg burde vært hos henne i stedet for å reke rundt på skipet som om jeg er på feire.» Bak sinnet så Luciano skremte tårer velle opp i øynene hennes. Det var forståelig. Han hadde følt seg slik da han hadde blitt utestengt fra Renatas behandling. Det var umulig å ikke bli beveget, til tross for at man visste det hindret behandlingen av en du elsket.

«Jeg er sikker på at det vil gå bra med henne. Jeg ville bare gi deg beskjed.»

Da heisen stanset med et pling, følte han sinnet strømme fra henne.

Sophie gikk foran ham til klinikken, selv om det var han som måtte låse opp for dem da de kom frem.

«Hun ligger her inne og hviler.» Han ville hun skulle vite at det ikke hjalp å fordele skyld nå. Det ville ikke gjøre Mrs. Field noe godt.

«Åh, Edith. Hvordan føler du deg? Jeg er en fryktelig dårlig venn som gikk fra deg.» Sophies skyldbetyngede ord traff Luciano rett i hjertet. Hun skyldte på seg selv til tross for at det var han som hadde bedt henne om å gå.

«Jeg overlever. Dessuten hadde jeg sendt deg ut hvis ikke legen hadde gjort det. Det er ingen vits i at vi begge ligger her og kjeder oss.» Hun var blek og svak, men Edith hadde ikke mistet sin humoristiske sans. Det lettet på stemningen i rommet, og det var Luciano glad for.

Han gikk bort til sengen. «Vi vil gjøre alt vi kan for Mrs. Fields. Men dersom tilstanden forverrer seg, foretrekker jeg at vi får henne til et sykehus i neste havn. Da må du pakke sakene hennes og gå av i neste havn med henne. Da vil Mrs. Fields dessverre ikke få med seg resten av reisen.»

Luciano hadde allerede diskutert dette med pasienten, og nyheten var ikke akkurat kommet som et sjokk på henne. Hun hadde til og med spøkt med at slikt som dette var årsaken til at hun hadde skaffet seg en så dyr reiseforsikring – en nødvendighet for en dame på hennes alder og med så mange helseproblemer. Regningen kunne ellers blitt høy nok til å ruinere enhver stakkar uheldig nok til ikke å ha tegnet en slik. Han trodde derimot ikke at reisefølget hennes ville være like medgjørlig.

Sophie snudde seg mot ham med hendene på hoftene og med lysende øyne. «Skal du kaste oss begge av skipet nå? Du nyter virkelig å sitte med makten her, gjør du ikke?»

Luciano rykket til. «Det er standard prosedyre. Ikke en personlig diskusjon eller noe storhetsgalskap. Vi har ikke godt nok utstyr til langvarig behandling av pasienter her om bord.»

Sophie ga seg ikke, hun beholdt øyekontakten samtidig som hun snerret mot ham. «Selvsagt skal jeg følge Edith til et sykehus, men jeg vil gjerne ha en annens uttalelse på om hun er i form til å fortsette sjøreisen eller ikke.»

«Det betyr at du må vente til en annen lege er ledig.» Men egentlig var diskusjonen over. Han tok alle medisinske avgjørelser om bord og rapporterte videre til kapteinen. Men det ville ikke bedre forholdet deres dersom han fortalte henne at han kunne være som en diktator om bord.

«Det er ikke nødvendig.»

Sophie tiet så fort Edith åpnet munnen og sank ned på stolen ved siden av sengen. «Vi gjør som du vil. Vi må bare få deg på beina igjen, Edie. Det er det som betyr noe.»

Hun tok den eldre kvinnens hånd i sine egne, glemte diskusjonen med Luciano for å konsentrere seg om venninnen.

«Ikke vær så bekymret. Jeg skal bare hvile meg noen dager, så er jeg sikkert i god form igjen. Vi trenger ikke oppsøke enda en lege eller ødelegge ferien din.»

«Men Edith …»

Det virket som om Sophie hadde møtt sin likemann i denne kvinnen, som hevet hånden og avbrøt protestene hennes.

Kanskje han skulle be Edith om tips til å håndtere opphissede passasjerer.

«Ikke noe ’men Edith’. Du trenger denne turen mer enn meg. Hvorfor tror du jeg ba deg om å bli med?»

«For – for å passe på deg?» Sophie følte seg ikke like selvsikker lenger.

Edith ristet på hodet. «Det var for din egen skyld. Du har vært så ensom i det siste, og jeg vet du hater jobben din på det pleiehjemmet. De eneste gangene du livner til, er når du snakker om reisene du pleide å ta da du var yngre. Eller når du og doktor Montavano krangler om meg.»

«Det er ikke sant!»

Da hun ertet Sophie, så Luciano den gløden i den eldre kvinnen som ville gjøre henne frisk igjen.

Han undertrykket trangen til å smile. Hvis han så selvtilfreds ut nå, ville han bli målskive for sinnet hennes.

«Nonsens. Ryan vingeklippet deg, og du er en som trenger å fly. Eller seile, som nå. Du blir værende her.»

Sophie fnyste over forslaget. «Aldri i livet om jeg forlater deg på et fremmed sykehus og blir liggende her ved bassenget selv.»

«Hvorfor ikke? Du kan ikke gjøre noe for meg. Dessuten har jeg snakket med John.»

«Med sønnen din? Bor ikke han i Spania?»

«Jo, men han kommer flyende for å være hos meg. Så fort jeg kommer meg på beina igjen, skal jeg reise hjem til ham og tilbringe litt tid sammen med de kjære barnebarna og oldebarna jeg så altfor sjelden får se. Jeg skal til Sevilla for å komme meg til hektene igjen, og du er ikke invitert.»

«Edith, det er veldig snilt av deg, men jeg kan ikke utnytte situasjonen på den måten.»

«Det er overhodet ikke slik det er. Dette cruiset er allerede betalt for. En av oss kan like gjerne nyte det, og jeg tror du vil ha godt av noen dagers ferie. Men jeg trenger hjelp til å pakke sakene mine.»

Sophie så på ham som om hun forventet at han skulle støtte henne. Men det var ikke opp til ham å gjøre det. «Det høres ut som om Mrs. Fields har bestemt seg.»

«Det gjør det.»

Det betydde ikke bare at Edith ville få den aller beste behandlingen, men at Sophie ikke trengte å bli opprørt igjen.

«Kan jeg i det minste få følge med til sykehuset og se til at hun kommer trygt på plass?» spurte hun ham.

«Hvis du vil. Skipet seiler ikke ut før senere i kveld. Jeg gir kapteinen beskjed om det inntrufne. Jeg skal også bli med til sykehuset.» Hvis det var noe som kunne få henne til å skifte mening, var det nok det at han også skulle bli med.

«Siden du er legen som har behandlet henne, ville jeg ikke forventet noe annet.» Hun blafret med øyenvippene. Uten tvil for å lure ham til å føle seg trygg før neste angrep.

«Overlege», la han til mens han håpet det ville gi ham høyere status i hennes øyne. Men den eneste responsen han fikk, var et hevet øyenbryn.

Så lenge de kom seg tilbake til skipet før det forlot havnen og ikke ble strandet sammen en natt, antok han at de ville overleve. De ville også ha Edith og de ansatte på sykehuset mellom dem hele tiden.

Det var rart at to mennesker som knapt nok kjente hverandre, skulle komme så dårlig overens. Særlig, eller kanskje fordi, de arbeidet med det samme. Vanligvis spurte sykepleierne ham om råd når det gjaldt behandling, og han respekterte deres forslag og arbeidsområde. Av en eller annen grunn var det oppstått friksjon mellom dem selv om det ikke var nødvendig. Men uansett hva det var som tente den gnisten, håpet han å unngå den i fremtiden.

Hvis han var heldig, ville Edith komme seg trygt til sykehuset og de to trengte ikke å sees noe mer. Sophie trengte åpenbart en ferie, ligge og slappe av ved bassengkanten. Da kunne han holde seg på klinikken og unngå henne resten av ferien hennes.

Jobben skulle hjelpe ham med å unngå tankene på den avdøde kona og presset alle la på ham om å finne en ny.

